**Činjenice o davalaštvu krvi:**

Nema zamene za krv. Može je dati samo osoba osobi ( ali ne iz ruke u ruku!)pošto se krv testira i obradi i distribuira do bolnica. Ceo proces traje. Traje najmanje 6 sati od trenutka kada je krv prikupljena do transfuzije krvi bolesnoj ili životno ugroženoj osobi. Zato se mora prikupiti pre nego što se nesreća desi ili nekom hitno zatreba kao lek ili terapija. ( da je  uvek bude dovoljno za one kojima je ona neophodna za lečenje ili izlečenje.)

Dati krv je jednostavno: kada se lekarskim pregledom i kontrolom nivoa hemoglobina utvrdi da davanjem krvi neće ugroziti sebe, niti osobu kojoj  će se ta krv primeniti, osoba može dati krv.

Krv mogu ponuditi i dati osobe koje imaju najmanje 18 a najviše 65 godina starosti. Ni jedan trenutak u tom rasponu nije pogrešan za prvo davanje krvi, ali se preporučuje da bi se davalo redovno, da se počne u mladosti.

Žene to mogu učiniti na 16 nedelja ili 4 meseca a muškarci na 3 meseca ili  12 nedelja, a osoba mora imati najmanje 50 kg.

Postoje  medicinski kriterijumi za privremeno odlaganje ili trajno odbijanje za davanje krvi kako zbog zdravlja davaoca tako i zbog zdravlja primaoca, ali  i sve informacije o tome ko može biti davalac krvi, saveti o pripremi za davanje krvi možete dobiti od vašeg Crvenog krsta.

Iz svake jedinice krvi koja je standardizovana i iznosi količinu koja ne može oštetiti davaoca krvi spasavaju se do tri života jer se iz nje izdvajaju 3 komponente krvi: eritrociti, trombociti i plazma.

Na akciji davanja krvi možete se prijaviti i za registar davalaca trombocita kao i za registar davalaca koštane srži. Trombociti se primenjuju kod bolesnika kod kojih je broj trombocita umanjen da može da dovede do životne ugroženosti dok se koštana srž primenjuje kod ljudi koji su oboleli od leukemije i drugih malignih bolesti. Više informacija na [www.nbti.org.rs](http://www.nbti.org.rs)

Najzanimljive aktivnosti Crvenog krsta u vezi sa akcijama dobrovoljnog davanja krvi  možete naći na @ddksrbija na društvenim mrežama kao i na FB stranici Crvenog krsta Srbije.

Vi možete pomoći da krvi u našoj zemlji bude dovoljno. Nemojte čekati. To neće uraditi niko drugi osim nas. Svako od nas ko može, za svakog od nas kome treba.

Nemojte doći sami- povedite nekoga koga volite, da zajedno budemo heroji i da nas bude više. Da krvi bude dovoljno, uvek , svuda, za svakoga.

Iako nije svaka osoba u pravnoj i zdravstvenoj mogućnosti da da krv, uvek može dati doprinos obezbeđenju dovoljnih rezervi krvi za sve pacijente u sistemu zdravstvene zaštite.